આ વ્રતના પ્રભાવથી ઘણાં વર્ષો ભોગવવાનાં તેનાં દુઃખ દૂર થયાં. તેથી તેનો કસોટીકાળ પણ પૂરો થયો. એક દિવસ તેને તેની પત્ની તારામતી મળી. તેનો મરી ગયેલો પુત્ર રોહિત પણ જીવતો થઈ તેને મળ્યો. તે વખતે આકાશમાં ઢોલ-નગારાં વાગ્યાં. વળી, વ્રતના પ્રભાવથી તેનું ગયેલું રાજ્ય તેને પાછું મળ્યું. અંતે તે રાજા વ્રતના પ્રભાવે સપરિવાર વૈકુંઠમાં ગયો. અજા એકાદશીનું આ વ્રત જે કોઈ કરે છે તે ગંગાજીમાં સ્નાન કરવા બરાબર પવિત્ર થાય છે. તેનાં બધાં જ પાપ બળી જાય છે. તે નિઃષ્પાપ થાય છે. આ કથાના શ્રવણથી કે પાઠ કરવાથી અથવા આ એકાદશી કરવાથી મનુષ્ય ખૂબ પુણ્યશાળી બને છે એટલું જ નહીં, તે પુણ્યવંત બનતા તે લક્ષ્મીવાન બની આ જગતનાં તમામ સુખ ભોગવવા શક્તિમાન પણ બને છે. તેને અશ્વમેધ યજ્ઞ કર્યાનું ફળ પ્રાપ્ત થાય છે.